Stor ladepark åbner snart i Aarhus

Den 1. december åbner den hidtil største ladepark i Aarhus med 36 ladepunkter, på toppen af Storcenter Nord.

Fredag den 1. december kl. 13 klippes snoren til hvad der bliver den største ladepark i Aarhus. Det sker ved Storcenter Nord, hvor Salling Group i samarbejde med Clever har etableret de nye ladestandere.

Ladeparken vil bestå af i alt 36 ladere, fordelt på 20 “almindelige” ladere på 23 kW, samt 16 lynladere med 300 kW effekt. Ladepunkterne kan benyttes døgnet rundt.

Borgmesteren i Aarhus Kommune, Jacob Bundsgaard, ser det som en god nyhed i forbindelse med den grønne omstilling.

”Vi er godt i gang med den grønne omstilling i Aarhus, og jeg glæder mig over, at Salling Group og andre virksomheder i Aarhus bidrager meget positivt til vores fælles vej mod en grøn fremtid. Med byens største ladepark på taget af Storcenter Nord får elbilisterne nem og hurtig adgang til opladning, mens de klarer de daglige indkøb eller hygger sig med familien over en kop kaffe eller et godt måltid. Det er et fremragende initiativ, som jeg ønsker både Salling Group og alle elbilisterne til lykke med.” Lød det fra Jacob Bundsgaard, via Ritzau.

De nye ladestandere er en del af en større aftale mellem Salling Group og Clever, hvor der samlet set skal opsættes 1.000 ladepunkter rundt i landet inden udgangen af 2025.

Ladeparken vil være omgivet af et grønt område, hvor man kan tage en pause og nyde en kop kaffe, mens bilen lader.

Læs også: OnePlus 12 præsenteres den 4. december

Stor ladepark åbner snart i Aarhus